5 ungir menn dæmdir fyrir að ráðast í félagi á mann
Héraðsdómur Suðurlands hefur dæmt fimm menn, sem eru á aldrinum 17-22 ára, til að borga 75.000 krónu sekt hver í ríkissjóð fyrir að hafa í félagi barið og sparkað í 19 ára mann af tilefnislausu á Selfossi í september 2003.
Árásin átti sér stað á bifreiðastæði við Gesthús á Selfossi en fórnarlamb árásarinnar er fætt 1985 en gerendur á árunum 1983-87. Þeir voru og ákærðir fyrir að hafa skemmt bifreið mannsins með grjótkasti. Því neituðu mennirnir staðfastlega og taldist því grjótkastið ekki nægilega sannað. Vitni sáu mennina sparka í bifreiðina en þar sem þeir voru ekki ákærðir fyrir að sparka í bílinn voru þeir sýknaðir af þessum lið ákærunnar.
Við ákvörðun refsingar var haft í huga að mennirnir voru fimm saman og frömdu brotið í félagi. Fórnarlambið hafi því engan veginn mátt við margnum. Í dómi Héraðsdóms Suðurlands, sem kveðinn var upp mánudaginn 11. apríl en birtur í dag, segir að afleiðingar árásarinnar hafi ekki verið alvarlegar.
Greiði mennirnir ekki sekt sína þarf hver um sig að sitja í fangelsi í 16 daga í staðinn. Þeim var og gert að greiða verjendum sínum 80.000 krónur hver.
Héraðsdómur Suðurlands hefur dæmt fimm menn, sem eru á aldrinum 17-22 ára, til að borga 75.000 krónu sekt hver í ríkissjóð fyrir að hafa í félagi barið og sparkað í 19 ára mann af tilefnislausu á Selfossi í september 2003.
Við ákvörðun refsingar var haft í huga að mennirnir voru fimm saman og frömdu brotið í félagi.
Fórnarlambið hafi því engan veginn mátt við margnum.
Greiði mennirnir ekki sekt sína þarf hver um sig að sitja í fangelsi í 16 daga í staðinn.